pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-มาตรการรักษาเสถียรภาพราคาข้าวเปลือก ปีการผลิต 2562/63
วันอังคารที่ 17 ธันวาคม 2562
มาตรการรักษาเสถียรภาพราคาข้าวเปลือก ปีการผลิต 2562/63
วันอังคารที่ 17 ธันวาคม 2562
​
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบมาตรการรักษาเสถียรภาพราคาข้าวเปลือก ปีการผลิต 2562/63 เพื่อพยุงราคาในช่วงผลผลิตออกสู่ตลาดมาก ประกอบด้วย โครงการสินเชื่อชะลอการขายข้าวเปลือก โดยให้สินเชื่อเกษตรกรและสถาบันเกษตรกร เก็บข้าวไว้ในยุ้งฉาง ตันละ 1,500 บาท โครงการสินเชื่อเพื่อรวบรวมข้าว เพื่อให้สถาบันเกษตรกรรวบรวมข้าวเปลือก จําหน่ายและแปรรูป รัฐบาลรับภาระดอกเบี้ยร้อยละ 3 ต่อปี โครงการชดเชยดอกเบี้ยให้โรงสีข้าวที่รับซื้อข้าวจากเกษตรกรแล้วนํามาเก็บในสต๊อกเป็นระยะเวลา 60 – 180 วัน ในอัตราร้อยละ 3 ซึ่งคาดว่าจะช่วยชะลอการขายข้าวเปลือกได้ถึง 6,500,000 ตัน
​
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-รมว.มท. เป็นประธานเปิดงานจิตอาสาประชาร่วมใจ กำจัดผักตบชวาทั่วไทย ในวันสิ่งแวดล้อมไทย 4 ธันวาคม
วันอังคารที่ 6 ธันวาคม 2559
รมว.มท. เป็นประธานเปิดงานจิตอาสาประชาร่วมใจ กําจัดผักตบชวาทั่วไทย ในวันสิ่งแวดล้อมไทย 4 ธันวาคม
รมว.มท. เป็นประธานเปิดงานจิตอาสาประชาร่วมใจ กําจัดผักตบชวาทั่วไทย ในวันสิ่งแวดล้อมไทย 4 ธันวาคม
วันนี้ (4 ธ.ค.59) เวลา 08.00 น. ณ บริเวณวัดบางไผ่นารถ ตําบลบางไทรป่า อําเภอบางเลน จังหวัดนครปฐม พลเอกอนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานเปิดงานจิตอาสาประชาร่วมใจกําจัดผักตบชวา ทั่วไทยในวันสิ่งแวดล้อมไทยซึ่งจัดขึ้นโดย กรมโยธาธิการและผังเมือง กระทรวงมหาดไทยร่วมหน่วยงานที่เกี่ยวข้อง โดยมี นายมณฑล สุดประเสริฐ อธิบดีกรมโยธาธิการและผังเมือง ให้การต้อนรับและกล่าวรายงานวัตถุประสงค์ของการจัดงาน
พลเอกอนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า ปัจจุบันปัญหาด้านสิ่งแวดล้อมนับวันจะมีปัญหาที่เพิ่มขึ้นไม่ว่าจะเป็นเรื่องของทรัพยากรป่าไม้ที่ลดลง ปัญหาขยะมูลฝอย น้ําเน่าเสีย ปัญหาต่างๆ เหล่านี้ได้ส่งผลกระทบต่อสภาวะสิ่งแวดล้อมและความเป็นอยู่ของประชาชนโดยรวม ซึ่งปัญหาผักตบชวาเป็นอีกปัญหาหนึ่งที่สร้างความเดือดร้อนและส่งผลกระทบต่อการดําเนินชีวิตของประชาชนเป็นอย่างมาก เช่น ทําให้น้ําเน่าเสีย กีดขวางการสัญจร และการไหลระบายของน้ําทําให้แหล่งน้ําตื้นเขิน โดยจากผลการสํารวจปริมาณผักตบชวาทั่วประเทศขณะนี้มีมากถึง 6.2 ล้านตัน รัฐบาลจึงให้ความสําคัญอย่างมากต่อการแก้ไขปัญหาดังกล่าวและได้มอบหมายให้กระทรวงมหาดไทย โดยกรมโยธาธิการและผังเมือง บูรณาการร่วมกับทุกภาคส่วนที่เกี่ยวข้องเร่งแก้ไขปัญหาให้เกิดผลอย่างเป็นรูปธรรม และได้มีคําสั่งแต่งตั้ง “คณะกรรมการอํานวยการ บูรณาการเพื่อแก้ไขปัญหาผักตบชวา” มีรองนายกรัฐมนตรี (พลเอกประวิตร วงษ์สุวรรณ) เป็นประธาน พร้อมจัดทําแผนปฏิบัติงาน แบ่งเป็น 2 ระยะ โดยในระยะแรกดําเนินการ 6 เดือน (ตุลาคม 2559 - มีนาคม 2560) จะเร่งกําจัดผักตบชวาให้แล้วเสร็จ ระยะต่อไปจะดําเนินการจัดเก็บอย่างต่อเนื่องเพื่อป้องกันการเจริญเติบโตและขยายพันธุ์ของผักตบชวาในแหล่งน้ําทั่วประเทศ
รัฐมนตรีว่าการกระทรวงมหาดไทย กล่าวเพิ่มเติมว่า สําหรับวันนี้ (4 ธันวาคมของทุกปี) เป็น “วันสิ่งแวดล้อมไทย” ซึ่งเป็นวันสําคัญที่จะช่วยกระตุ้นเตือนให้ประชาชนทุกภาคส่วนตระหนักถึงความสําคัญของทรัพยากรธรรมชาติและสิ่งแวดล้อม กระทรวงมหาดไทยจึงขอใช้โอกาสนี้สร้างการมีส่วนร่วมและกระตุ้นให้ทุกคนหันมาให้ความสําคัญต่อการแก้ไขปัญหาผักตบชวา และขอฝากให้ประชาชนรณรงค์ช่วยกันเก็บผักตบชวาเศษเล็กเศษน้อยในลักษณะจิตอาสาประชารัฐป้องกันการเกิดขึ้นใหม่ ของผักตบชวาที่ขยายพันธุ์อย่างรวดเร็วเพื่อจะไม่ส่งผลกระทบกับระบบนิเวศน์ และไม่กระทบกับการจราจรทางน้ําเพื่อแก้ไขปัญหาของผักตบชวาให้ได้อย่างเป็นรูปธรรมและยั่งยืนต่อไป
สําหรับการจัดกิจกรรมจิตอาสาประชารัฐร่วมใจกําจัดผักตบชวาทั่วไทยในวันสิ่งแวดล้อมไทยในวันอาทิตย์ที่ 4 ธันวาคมนี้ได้กําหนดจัดขึ้นพร้อมกันทุกจังหวัดทั่วประเทศ โดยกิจกรรมที่จังหวัดนครปฐม ประกอบด้วย การจัดนิทรรศการเกี่ยวกับการกําจัดผักตบชวาและการนําผักตบชวาไปใช้ประโยชน์ เช่น การสาธิตถ่านอัดและปุ๋ยอัดเม็ดของวิทยาลัยการอาชีพวัดไร่ขิงจังหวัดนครปฐม การสาธิตย่อยสลายปุ๋ยโดยการปลูกมะนาวของเกษตรจังหวัดนครปฐม การสาธิตและแสดงจักรสานของพัฒนาชุมชนจังหวัดนครปฐม พร้อมกันนี้ยังมีการกําจัดผักตบชวาในบริเวณดังกล่าวโดยได้ระดมเครื่องจักรกําจัดผักตบชวาจากหน่วยงานต่างๆ อาทิเช่น หน่วยงานทหาร กรมโยธาธิการและผังเมืององค์การบริหารส่วนจังหวัดนครปฐม และภาคเอกชน ตั้งเป้าหมายประมาณ 5,000 ตัน คาดว่าจะใช้เวลา 7 วันในการเก็บใหญ่ขึ้นมาให้ได้ทั้งหมด
ครั้งที่ 229/2559
รัฐบาลไทย-ข่าวทำเนียบรัฐบาล- ประภัตร’ ใส่เกียรเดินหน้า เร่งสร้างศูนย์กลางคอกกักเชียงแสน
วันจันทร์ที่ 17 กุมภาพันธ์ 2563
ประภัตร’ ใส่เกียรเดินหน้า เร่งสร้างศูนย์กลางคอกกักเชียงแสน
ประภัตร’ ใส่เกียรเดินหน้า เร่งสร้างศูนย์กลางคอกกักเชียงแสน รองรับโคขุนล้านตัวส่งออก
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ กล่าวว่า การลงพื้นที่ในครั้งนี้เพื่อตรวจความคืบหน้าพื้นที่สร้างศูนย์กลางคอกกักโคที่ได้มาตรฐานของประเทศ เพื่อการกักโรค ตรวจสุขภาพสัตว์ สร้างความมั่นใจให้กับประเทศคู่ค้าด้านการควบคุมโรค และด้านมาตรฐานคอกกัก ให้เชื่อมั่นในสินค้าปศุสัตว์ไทยก่อนส่งออก และรองรับโคของเกษตรกรในโครงการเกษตรสร้างชาติ โดยได้ดําเนินการปรับปรุงพื้นที่เปล่าใน อ.เชียงแสน จ.เชียงราย จํานวน 300 ไร่ เพื่อพัฒนาเป็นศูนย์กลางคอกกักของประเทศ พร้อมทังพัฒนาระบบชลประทาน ตลอดจนปรับปรุงพื้นที่ส่วนหนึ่งให้เป็นแปลงสาธิตการเรียนรู้การผลิตพืชเมืองหนาว โดยมีตลาดนําการผลิตให้เกษตรกรได้เข้ามาศึกษาอีกด้วย
สําหรับโครงการส่งเสริมการเลี้ยงสัตว์ และกิจการที่เกี่ยวเนื่อง ภายใต้บันทึกความร่วมมือระหว่างกรมปศุสันว์ และ ธ.ก.ส. (เกษตรสร้างชาติ) ธ.ก.ส. สนับสนุนสินเชื่อคนละไม่เกิน 1 ล้านบาท ดอกเบี้ย 100 บาท/ปี เพื่อยกระดับชีวิตและความเป็นอยู่ของเกษตรกรผู้เลี้ยงโคเนื้อให้มีคุณภาพชีวิตที่ดีขึ้น และประกอบอาชีพการเลี้ยงสัตว์ อย่างมั่นคง มั่งคั่ง และยั่งยืน ซึ่งขณะนี้ได้เร่งประชาสัมพันธ์ ค้นหากลุ่มเป้าหมาย และจับกลุ่มวิสาหกิจชุมชน จัดทําแผนธุรกิจเพื่อสมัครเข้าร่วมโครงการ โดยขั้นตอนดังกล่าวได้ดําเนินการในช่วงเดือน ม.ค.-ก.พ. 63 และคาดว่าจะสามารถขอรับการสนับสนุนสินเชื่อและจ่ายสินเชื่อได้ปลายเดือน ก.พ. นี้เป็นต้นไป
กลุ่มโฆษกและวิเคราะห์ข่าว
กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02 281 0859 ต่อ 137
แฟกส์ 02 2822871
รัฐบาลไทย-ข่าวทำเนียบรัฐบาล-กระทรวงเกษตรฯ ส่งเสริมเกษตรกรปลูกพืชใช้น้ำน้อย สนับสนุนให้ลดพื้นที่ปลูกข้าวโพดในพื้นที่ที่ผิดกฎหมาย
วันพฤหัสบดีที่ 4 ตุลาคม 2561
กระทรวงเกษตรฯ ส่งเสริมเกษตรกรปลูกพืชใช้น้ําน้อย สนับสนุนให้ลดพื้นที่ปลูกข้าวโพดในพื้นที่ที่ผิดกฎหมาย
กระทรวงเกษตรฯ ส่งเสริมเกษตรกรปลูกพืชใช้น้ําน้อย
นายกฤษฎา บุญราช รัฐมนตรีว่าการกระทรวงเกษตรและสหกรณ์ เปิดเผยภายหลังการประชุมผู้บริหารระดับสูงกระทรวงเกษตรและสหกรณ์ ว่า ได้สั่งการให้กรมชลประทาน และกรมฝนหลวงการบินเกษตรไปปรับระบบการรายงานสถานการณ์น้ําใหม่ เพื่อสร้างความเข้าใจแก่ประชาชนให้กระชับเข้าใจง่ายขึ้น โดยให้รายงานให้ทราบถึงสถานการณ์น้ําและการปฏิบัติการฝนหลวงในปัจจุบัน อาทิ แหล่งน้ําในปัจจุบันมีน้ําเหลือเท่าไร หากเกิดภัยแล้งจะมีน้ําเพียงพอต่อการอุปโภค การเกษตร และอุตสาหกรรมเท่าไร รวมทั้งการปฏิบัติการฝนหลวงทั้ง 9 สถานี ในแต่ละครั้งเพิ่มปริมาณน้ําได้เท่าไร อย่างไรก็ตาม ปีนี้มีระบบเทคโนโลยีการบริหารจัดการน้ําและการคาดการณ์ที่แม่นยํา จึงมั่นใจได้ว่ามีน้ําเพียงพอในช่วงฤดูแล้ง ประกอบกับได้ปรับแผนลดพื้นที่ทํานาปรัง เป้าหมาย 2 ล้านไร่ในโครงการสานพลังประชารัฐเพื่อสนับสนุนการปลูกข้าวโพดหลังฤดูทํานา เพื่อให้เกษตรกรหันมาปลูกพืชใช้น้ําน้อย เช่น พืชตระกูลถั่ว ผัก ข้าวโพด ขณะนี้ ได้ดําเนินการสํารวจเกษตรกรครบเรียบร้อยแล้ว โดยสนับสนุนสินเชื่อเพื่อปัจจัยการผลิตให้เกษตรกร ไร่ละ 2,000 บาท ไม่เกิน 15 ไร่ ดอกเบี้ย 0.01% เป็นระยะเวลา 6 เดือน และสินเชื่อเพื่อสนับสนุนสถาบันเกษตรกรเพื่อรวบรวมผลผลิต ดอกเบี้ย 1% ระยะเวลา 6 เดือน โดยประสานภาคเอกชนเข้ามารับซื้อผลผลิตในราคาที่เป็นธรรมทั้งผู้ผลิตและผู้จําหน่าย รวมทั้งการประกันความเสี่ยงให้กับเกษตรกรเมื่อประสบภัยพิบัติ โดยรัฐสนับสนุนเบี้ยประกันภัย 65 บาท/ไร่ ให้กับเกษตรกรผู้เข้าร่วมโครงการ หากเกษตรกรได้รับความเสียหายจากภัยพิบัติจะได้รับการชดเชยไร่ละ 1,500 บาท อีกทั้งได้มอบหมายให้กรมส่งเสริมการเกษตรเจรจากับสมาคมผู้ประกอบการอาหารสัตว์ สมาคมพืชไร่ เพื่อวางระบบการรับซื้อก่อนเริ่มโครงการ
“กระทรวงเกษตรฯ สนับสนุนให้เกษตรกรลดพื้นที่ปลูกข้าวโพดในพื้นที่ที่ผิดกฎหมาย โดยสนับสนุนให้ปลูกในเขตชลประทาน ซึ่งครม.ได้อนุมัติโครงการฯ ในพื้นที่ 33 จังหวัด เพื่อหาแนวทางช่วยเหลือทั้งการหาที่รับซื้อ และการประกันราคา นอกจากนี้กรมส่งเสริมสหกรณ์ได้เข้ามามีบทบาทให้เกษตรกรรวมกลุ่มกันจําหน่ายเพื่อหาที่รับซื้อได้ง่ายขึ้น มั่นใจการดําเนินโครงการฯ มีความสําเร็จไม่น้อยกว่า 60%” นายกฤษฎา กล่าว
รัฐบาลไทย-ข่าวทำเนียบรัฐบาล-หากมีอาการเจ็บป่วยฉุกเฉินในช่วงเวลาเคอร์ฟิว สามารถเดินทางไปโรงพยาบาลได้หรือไม่ ??
วันอาทิตย์ที่ 26 เมษายน 2563
หากมีอาการเจ็บป่วยฉุกเฉินในช่วงเวลาเคอร์ฟิว สามารถเดินทางไปโรงพยาบาลได้หรือไม่ ??
หากป่วยในช่วงเวลาเคอร์ฟิวเดินทางไปโรงพยาบาลได้หรือไม่
Q : หากมีอาการเจ็บป่วยฉุกเฉินในช่วงเวลาเคอร์ฟิว สามารถเดินทางไปโรงพยาบาลได้หรือไม่ ??
A : ในกรณีที่ผู้เจ็บป่วยฉุกเฉินในช่วงเวลาเคอร์ฟิว และมีความจําเป็นต้องเดินทางไปโรงพยาบาลโดยด่วน คนใกล้ตัวผู้ป่วย สามารถโทรเรียกรถพยาบาล หน่วยกู้ชีพ-กู้ภัย หรือจะเดินทางไปโรงพยาบาลด้วยตัวเองได้ และพกบัตรประจําตัวประชาชนติดตัวไว้เสมอ
รัฐบาลไทย-ข่าวทำเนียบรัฐบาล-กสร. ช่วยลูกจ้างเมียนมาโรงน้ำแข็งสมุทรปราการ ได้ค่าจ้างแล้ว
วันจันทร์ที่ 28 พฤษภาคม 2561
กสร. ช่วยลูกจ้างเมียนมาโรงน้ําแข็งสมุทรปราการ ได้ค่าจ้างแล้ว
กรมสวัสดิการและคุ้มครองแรงงาน ช่วยลูกจ้างเมียนมาโรงน้ําแข็ง จ.สมุทรปราการ เรียกร้องค่าจ้าง ค่าโอทีให้ตามกฎหมาย นายจ้างจ่ายค่าจ้างเรียบร้อยแล้ว พร้อมเผยตํารวจเตรียมขยายผลเอาผิดกรณีปลอมบัตรต่างด้าว
นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน (กสร.) เปิดเผยถึงกรณีที่ลูกจ้างสัญชาติเมียนมา จํานวน 68 คน มาร้องเรียนที่สํานักงานสวัสดิการและคุ้มครองแรงงานให้ดําเนินการกับนายจ้างบริษัท ชัยกิติวัฒน์ น้ําแข็งหลอดและซอง จํากัด ซึ่งประกอบกิจการผลิตและจําหน่ายน้ําแข็งในอําเภอบางพลี จ. สมุทรปราการ เนื่องจากนายจ้างจ่ายค่าทํางานในวันหยุดและค่าล่วงเวลาไม่ถูกต้อง ว่า ทันทีที่ได้รับการร้องเรียนจากลูกจ้าง พนักงานตรวจแรงงานได้ดําเนินการสอบข้อเท็จจริงจากลูกจ้างและตัวแทนนายจ้างได้ข้อสรุปว่า ลูกจ้างสัญชาติเมียนมาเข้ามาทํางานโดยมีบัตรประจําตัวถูกต้องตามกฎหมาย จํานวน 27 คน MOU 24 คน และมีบัตรประจําตัวบุคคลที่ไม่มีสถานะทางทะเบียน จํานวน 17 คน โดยนายจ้างได้นัดจ่ายเงินให้กับลูกจ้างในวันที่ 24 พ.ค. 2561 นอกจากนี้ พบว่ามีลูกจ้าง 17 คน ที่ถือบัตรประจําตัวบุคคลที่ไม่มีสถานะทางทะเบียนเข้าเมืองไม่ถูกกฎหมาย และใช้บัตรปลอม เนื่องจากบัตรดังกล่าวจะออกให้คนในพื้นที่สูงที่อาศัยอยู่ในประเทศไทยที่ตกสํารวจและยังไม่ได้สัญชาติไทยเท่านั้น แต่ลูกจ้างกลุ่มนี้ถือสัญชาตเมียนมาไม่สามารถถือบัตรนี้ได้จึงได้มีการประสานงานให้มีการควบคุมตัวลูกจ้างไปดําเนินคดีในข้อหาใช้เอกสารราชการปลอม และเข้ามาอยู่ในราชอาณาจักรโดยไม่ได้รับอนุญาตที่ สภ.สําโรงเหนือ ส่วนลูกจ้างที่เหลือแสดงความประสงค์ไม่กลับเข้าทํางานกับนายจ้าง พนักงานตรวจแรงงานจึงได้จัดหา ที่พักอาศัยให้กับลูกจ้างได้พักชั่วคราว เพื่อสะดวกต่อการมารับเงินค่าจ้างจากนายจ้าง
อธิบดี กสร. กล่าวต่อไปว่า ในวันที่ 24 พ.ค. ที่ผ่านมา นายจ้างได้นําค่าจ้างและโอทีมาจ่ายให้กับลูกจ้างแล้ว ณ สํานักงานสวัสดิการและคุ้มครองแรงงานจังหวัดสมุทรปราการตามที่นัดหมาย แต่ลูกจ้างที่ใช้บัตรปลอมทั้ง 17 คน ยังไม่ได้รับเงินเนื่องจากถูกจับกุมตัวและไม่สามารถเก็บเงินติดตัวไว้ได้ ซึ่งนายจ้างจะจ่ายให้ภายหลัง สําหรับกรณีที่มีการทําบัตรปลอมซึ่งลูกจ้างอ้างว่านายจ้างเป็นผู้จัดทําให้นั้น พนักงานสอบสวนจะดําเนินการในส่วนที่เกี่ยวข้องเพื่อขยายผลหาผู้กระทําผิดต่อไป
รัฐบาลไทย-ข่าวทำเนียบรัฐบาล-สธ.กำหนดแนวทางเว้นระยะห่างทางสังคมในโรงพยาบาล [กระทรวงสาธารณสุข]
วันพฤหัสบดีที่ 9 เมษายน 2563
สธ.กําหนดแนวทางเว้นระยะห่างทางสังคมในโรงพยาบาล [กระทรวงสาธารณสุข]
กระทรวงสาธารณสุข กําหนดแนวทางเว้นระยะห่างทางสังคมในโรงพยาบาล เพื่อลดความแออัด ลดการแพร่กระจายเชื้อในแผนกผู้ป่วยนอกช่วงการระบาดของเชื้อโควิด 19 ขอความร่วมมือประชาชนให้ข้อมูลที่เป็นจริง เพื่อให้ได้รับการรักษาเร็ว ลดความเสี่ยงเกิดปอดอักเสบรุนแรง
บ่ายวันนี้ (9 เมษายน 2563) ที่ศูนย์ปฏิบัติการด้านข่าวในภาวะฉุกเฉิน กระทรวงสาธารณสุข จ.นนทบุรี นายแพทย์สมศักดิ์ อรรฆศิลป์ อธิบดีกรมการแพทย์ กล่าวว่า การให้บริการในแผนกผู้ป่วยนอกของโรงพยาบาล โดยเฉพาะโรงพยาบาลรัฐ มีความแออัดของผู้มารับบริการ ส่วนใหญ่เป็นผู้ป่วยที่มีโรคเรื้อรังหรือผู้สูงอายุที่มีความเสี่ยง หากติดเชื้อจะมีอาการรุนแรงและมีโอกาสเสียชีวิตมากกว่าคนทั่วไปหลายเท่า การเว้นระยะห่างทางสังคมซึ่งเป็นมาตรการสําคัญที่จะลดการแพร่กระจายเชื้อทําได้ค่อนข้างยาก กระทรวงสาธารณสุขจึงออกแนวทางลดความแออัดในแผนกผู้ป่วยนอก เพื่อลดความเสี่ยงของการแพร่กระจายเชื้อโควิด-19 เป็นการสํารองกําลังคนและอุปกรณ์ทางการแพทย์ไว้รองรับหากเกิดการระบาดรุนแรง
โดยผู้ป่วยที่มีอาการทั่วไปดี คงที่ และผลการตรวจล่าสุดคงที่ไม่มีปัญหา มีแนวทางคือ การรับยาร้านยาใกล้บ้าน ส่งยาถึงบ้านทางไปรษณีย์ เลื่อนนัดตรวจให้นานขึ้น หรือให้คําปรึกษาทางไกล (Tele-consult) สําหรับผู้ป่วยที่อาการไม่ดีขึ้นหรือผลการตรวจล่าสุดมีปัญหา ควรมาตรวจตามนัดเดิม โดยอาจสอบถามรายละเอียดและช่องทางอํานวยความสะดวกจาก รพ. ก่อนไปรับบริการ ส่วนผู้ป่วยที่เจ็บป่วยรุนแรงฉุกเฉินสามารถไปรับบริการห้องฉุกเฉินได้ตามปกติ
นอกจากนี้ ได้ปรับแนวทางการดูแลรักษาผู้ติดเชื้อโควิด 19 ล่าสุด ณ วันที่ 8 เมษายน 2563 ทําให้ผู้ป่วยที่มีภาวะปอดอักเสบจะได้รับยา Favipiravir เร็วขึ้นกว่าแนวทางการรักษาเดิม ซึ่งกระทรวงสาธารณสุข ได้ร่วมกับผู้เชี่ยวชาญจากสมาคมวิชาชีพที่เกี่ยวข้อง และโรงเรียนแพทย์ต่างๆ ปรับปรุงแนวทางเป็นระยะตามความเหมาะสม โดยพิจารณาจากความรู้ที่เข้ามาใหม่ สถานการณ์จํานวนผู้ป่วย และทรัพยากรที่มี เพื่อให้เกิดประโยชน์สูงสุดต่อผู้ป่วยในภาพรวมของประเทศ และขอย้ําว่า แม้ว่าจะติดเชื้อโควิด-19 แต่ไม่มีอาการหรือมีอาการเพียงเล็กน้อยคล้ายไข้หวัด ต้องเข้ารับการดูแลในโรงพยาบาลหรือสถานที่ที่โรงพยาบาลจัดไว้ให้ เช่น hospitel จนครบอย่างน้อย 14 วัน เพื่อความปลอดภัยของท่านและลดโอกาสแพร่เชื้อไปสู่ผู้อื่นในสังคม จากนั้นเมื่อแพทย์ประเมินว่าหายจากโรค และปลอดภัยแล้วควรพักฟื้นต่อที่บ้านหรือหากจําเป็นต้องไปทํางานให้พยายามแยกตัวห่างจากผู้อื่น และสวมหน้ากากอนามัยไว้ตลอด จนครบ 1 เดือนนับจากตรวจพบเชื้อหรือเริ่มมีอาการ
“สิ่งสําคัญคือ ความร่วมมือจากประชาชนให้ข้อมูลที่เป็นจริงและครบถ้วน เพื่อการวินิจฉัยโรคที่ถูกต้องรวดเร็ว ลดความเสี่ยงของตัวเองต่อการเกิดปอดอักเสบรุนแรง ลดการแพร่กระจายเชื้อไปสู่คนในครอบครัว และยังช่วยสร้างความปลอดภัยให้กับบุคลากรทางการแพทย์ที่จะต้องไปให้การดูแลรักษาผู้อื่นต่ออีกด้วย” นายแพทย์สมศักดิ์กล่าว
รัฐบาลไทย-ข่าวทำเนียบรัฐบาล-“อุตตม” นั่งประธานประชุม กรส.ครั้งที่ 5/2560
วันศุกร์ที่ 20 ตุลาคม 2560
“อุตตม” นั่งประธานประชุม กรส.ครั้งที่ 5/2560
รัฐมนตรีว่าการกระทรวงอุตสาหกรรม เป็นประธานการประชุมคณะกรรมการบริหารการพัฒนาระเบียงเศรษฐกิจพิเศษภาคตะวันออก (กรศ.) ครั้งที่ 5/2560 ณ ห้องประชุม ชั้น 2 กระทรวงอุตสาหกรรม
วันนี้ (20 ต.ค. 60) นายอุตตม สาวนายน รัฐมนตรีว่าการกระทรวงอุตสาหกรรม เป็นประธานการประชุมคณะกรรมการบริหารการพัฒนาระเบียงเศรษฐกิจพิเศษภาคตะวันออก (กรศ.) ครั้งที่ 5/2560 โดยมีนายอาคม เติมพิทยาไพสิฐ รัฐมนตรีว่าการกระทรวงคมนาคม นายกอบศักดิ์ ภูตระกูล รัฐมนตรีประจําสํานักนายกรัฐมนตรี นายพสุ โลหารชุน ปลัดกระทรวงอุตสาหกรรมนายวีระพงศ์ ไชยเพิ่ม ผู้ว่าการการนิคมอุตสาหกรรมแห่งประเทศไทย ผู้แทนเหล่าทัพ ผู้แทนหน่วยงานที่เกี่ยวข้อง และนายคณิศ แสงสุพรรณ เลขาธิการคณะกรรมการนโยบายการพัฒนาระเบียงเศรษฐกิจพิเศษภาคตะวันออก (สกรส.) เข้าร่วมประชุม ณ ห้องประชุม ชั้น 2 กระทรวงอุตสาหกรรม
โดยสาระสําคัญของการประชุม คือ 1) เห็นชอบหลักการแผนการพัฒนาบุคลากร การศึกษา การวิจัยและเทคโนโลยี โดยมอบให้ฝ่ายเลขานุการรับความเห็นของคณะกรรมการไปปรับปรุงแผนให้ครบถ้วนโดยเฉพาะเรื่องโครงการโดยระยะสั้นต้องมีโครงการหลักที่ตอบสนองต่อความต้องการของอุตสาหกรรมใหม่ ดําเนินการโดยคณะอนุกรรมการพัฒนาบุคลากร การศึกษา การวิจัย และเทคโนโลยี โดยมี นายคณิศ แสงสุพรรณ เลขาธิการ สกรศ. เป็นประธานและมีปลัดกระทรวงศึกษาธิการ ปลัดกระทรวงแรงงาน ปลัดกระทรวงวิทยาศาสตร์และเทคโนโลยี ปลัดกระทรวงดิจิทัลเพื่อเศรษฐกิจและสังคม และผู้แทนหน่วยงานอื่นๆ ที่เกี่ยวข้องร่วมเป็นอนุกรรมการ ทั้งนี้ แผนดังกล่าวประกอบด้วย แผนระยะสั้นและระยะยาว มีโครงการระยะเร่งด่วน 22 โครงการ พร้อมด้วย โครงการระยะปานกลางและระยะยาว จํานวน 13 โครงการ โดยโครงการระยะสั้นที่สําคัญจะเริ่มดําเนินงานตั้งแต่เดือนนี้เป็นต้นไป2. เห็นชอบหลักการสําหรับแนวทางการดําเนินโครงการศูนย์ซ่อมบํารุงอากาศยานอู่ตะเภา (TG MRO Campus) โดยเห็นชอบให้บริษัทการบินไทยเป็นผู้จัดทําข้อกําหนดความต้องการ ก่อนนํามาพิจารณาร่วมกับ สกรศ.และกองทัพเรือ ถึงขอบเขตความเหมาะสมและกรอบวงเงินในการลงทุนก่อสร้าง ทั้งนี้ ในส่วนของผลตอบแทนการลงทุนดังกล่าวจะมีการพิจารณาเรียกเก็บจากผู้ประกอบการ ในอัตราที่เหมาะสมต่อไป
นอกจากนี้ ที่ประชุมรับทราบว่า นายกรัฐมนตรี ประธานกรรมการนโยบายการพัฒนาระเบียงเศรษฐกิจพิเศษภาคตะวันออกได้ลงนาม ในประกาศคณะกรรมการนโยบายการพัฒนาระเบียงเศรษฐกิจพิเศษภาคตะวันออก เรื่อง หลักเกณฑ์ วิธีการ เงื่อนไข และกระบวนการในการร่วมลงทุนกับเอกชนหรือให้เอกชนเป็นผู้ลงทุน พ.ศ. 2560 (ประกาศ EEC Track) แล้วเมื่อวันที่ 8 กันยายน 2560 ซึ่งมีประกาศลําดับรอง 5 ฉบับ โดยประกาศ EEC Track และประกาศระดับรองดังกล่าวจะใช้กับโครงการร่วมลงทุนกับเอกชน ตามที่คณะกรรมการนโยบายฯ ได้ประกาศไว้ (EEC Projects List) ได้แก่ โครงการพัฒนาสนามบินอู่ตะเภาและเมืองการบินภาคตะวันออก (Aerotropolis) โครงการรถไฟความเร็วสูงเชื่อม 3 สนามบินแบบไร้รอยต่อ โครงการท่าเรือแหลมฉบังระยะ 3 โครงการท่าเรืออุตสาหกรรมมาบตาพุดระยะ 3 และโครงการศูนย์ซ่อมอากาศยานอู่ตะเภา
รัฐบาลไทย-ข่าวทำเนียบรัฐบาล-รายงานข่าวกรณีโรคติดเชื้อไวรัสโคโรนา 2019 (COVID-19) ประจำวันที่ 2 มิถุนายน 2563 [กระทรวงสาธารณสุข]
วันอังคารที่ 2 มิถุนายน 2563
รายงานข่าวกรณีโรคติดเชื้อไวรัสโคโรนา 2019 (COVID-19) ประจําวันที่ 2 มิถุนายน 2563 [กระทรวงสาธารณสุข]
รายงานข่าวกรณีโรคติดเชื้อไวรัสโคโรนา 2019 (COVID-19) ประจําวันที่ 2 มิถุนายน 2563
รายงานข่าวกรณีโรคติดเชื้อไวรัสโคโรนา2019 (COVID-19)
ประจําวันที่2 มิถุนายน 2563
สถานการณ์ผู้ติดเชื้อไวรัสโคโรนา 2019 ในประเทศไทยวันนี้ มีผู้ป่วยกลับบ้านได้ 1 ราย ทําให้ยอดผู้ป่วยกลับบ้านสะสม 2,966 ราย หรือคิดเป็นร้อยละ 96.2 ของผู้ป่วยทั้งหมด มีผู้ป่วยที่ยังรักษาอยู่ในโรงพยาบาล 59 ราย หรือร้อยละ 1.91 ของผู้ป่วยทั้งหมด มีผู้ติดเชื้อรายใหม่เพิ่ม 1 ราย เป็นคนไทยที่เดินทางกลับจากประเทศซาอุดิอาระเบียและได้เข้ารับการเฝ้าระวังกักตัวในสถานที่รัฐจัดให้ มีผู้เสียชีวิตเพิ่ม 1 ราย รวมผู้เสียชีวิตสะสม 58 ราย มีผู้ป่วยสะสมทั้งสิ้น 3,083 ราย
สําหรับผู้เสียชีวิตเป็น ชายไทย อายุ 80 ปี มีโรคประจําตัว หอบหืด มีประวัติสัมผัสกับผู้ป่วยยืนยัน เข้ารับรักษาครั้งแรกที่โรงพยาบาลรัฐ ใน จ.นราธิวาส เพื่อผ่าตัดสะโพก ต่อมาเก็บตัวอย่างส่งตรวจทางห้องปฏิบัติการพบเชื้อ และพบเสียงผิดปกติในปอดสงสัยปอดอักเสบ จึงส่งรักษาต่อโรงพยาบาลอีกแห่ง แพทย์ใส่ท่อช่วยหายใจ แต่อาการไม่ดีขึ้น เสียชีวิตวันที่ 1 มิถุนายน 2563 (เป็นผู้เสียชีวิตรายที่ 58)
จากสถานการณ์ผู้ติดเชื้อของประเทศไทยในช่วง 2 สัปดาห์ที่ผ่านมา มีผู้ติดเชื้อรายใหม่ จํานวน 50 ราย โดยร้อยละ 92 หรือ 46 ราย เป็นผู้ที่เดินทางจากต่างประเทศและได้เข้ากักตัวอยู่ในสถานที่รัฐจัดให้ (State Quarantine) ส่วนที่เหลืออีก 4 ราย ติดเชื้อในประเทศ (เป็นผู้สัมผัสใกล้ชิด 1 ราย, ไปในสถานที่ชุมชน 3 ราย) อย่างไรก็ตาม การพบผู้ติดเชื้อน้อย หรือไม่พบเลยในบางพื้นที่ ไม่ได้สรุปว่าจะไม่มีผู้ติดเชื้อปะปนอยู่ในพื้นที่นั้นๆ ผนวกกับขณะนี้รัฐบาลได้ผ่อนปรนมาตรการ หลายคนได้มาใช้ชีวิตตามปกติ ออกทํางานนอกบ้าน อาจทําให้เพิ่มโอกาสเสี่ยงในการสัมผัสเชื้อได้ ขอให้ทุกคนคงเข้มการป้องกันตัวเองสวมหน้ากากอนามัย/หน้ากากผ้าทุกครั้งที่ออกนอกบ้าน ล้างมือบ่อยๆ ให้เว้นระยะห่างระหว่างผู้อื่น 1-2 เมตร ไม่นํามือมาสัมผัสใบหน้า ตา จมูก ปาก ขณะนี้มีหลายคนสวมเฟซชิลด์โดยไม่สวมหน้ากากอนามัย/หน้ากากผ้า นอกจากจะไม่ช่วยป้องกันตัวเองจากเชื้อโควิด 19 แล้ว หากติดเชื้อหรือป่วยจะแพร่เชื้อให้ผู้ที่อยู่รอบข้างได้ ดังนั้น วิธีสวมเฟซชิลด์ที่ถูกต้องที่ป้องกันการติดเชื้อได้ ต้องสวมหน้ากากอนามัย/หน้ากากผ้าร่วมด้วย และหลีกเลี่ยงการเดินทางไปในสถานที่แออัดเพื่อลดความเสี่ยงในการสัมผัสเชื้อ
ขอเชิญชวนประชาชนร่วมตอบแบบสอบถามเรื่อง การจัดการกับข่าวสารและข้อมูลที่เกี่ยวข้องจากสื่อออนไลน์ช่วงสถานการณ์การแพร่ระบาดของโรคโควิด 19 (สัปดาห์ที่ 4) เพื่อประเมินความรู้เท่าทันสื่อออนไลน์ เนื่องจากกว่าร้อยละ 80 ของข้อความเท็จเกี่ยวกับโรคโควิด19มาจากFacebookโดยสามารถเข้าไปตอบแบบสอบถามได้ที่https://bit.ly/TrueorFalseCOVID19 หรือแสกนผ่าน QR Code ทุกการตอบแบบสอบถามจะเปลี่ยนเป็นเงินบริจาค 5 บาท ให้กับองค์กรการกุศล
****************************** 2 มิถุนายน 2563
รัฐบาลไทย-ข่าวทำเนียบรัฐบาล-ยธ.หารือเตรียมความพร้อมในการเข้าร่วมประชุม ASLOM ครั้งที่ ๑๗
วันจันทร์ที่ 24 เมษายน 2560
ยธ.หารือเตรียมความพร้อมในการเข้าร่วมประชุม ASLOM ครั้งที่ ๑๗
นายชาญเชาวน์ ไชยานุกิจ ปลัดกระทรวงยุติธรรม เป็นประธานการประชุมเตรียมการท่าทีไทยสําหรับการประชุมเจ้าหน้าที่อาวุโสอาเซียนด้านกฎหมาย ครั้งที่ ๑๗ (The ๑๗th ASEAN Senior Low Officials Meeting : ASLOM)
เมื่อวันศุกร์ที่ ๒๑ เมษายน ๒๕๖๐ เวลา ๑๓.๓๐ น.
ณ ห้องประชุมกระทรวงยุติธรรม ๑ ชั้น ๙ อาคาราชบุรีดิเรกฤทธิ์ ศูนย์ราชการเฉลิมพระเกียรติฯ
นายชาญเชาวน์ ไชยานุกิจ ปลัดกระทรวงยุติธรรม
เป็นประธานการประชุมเตรียมการท่าทีไทยสําหรับการประชุมเจ้าหน้าที่อาวุโสอาเซียนด้านกฎหมาย ครั้งที่ ๑๗
(The ๑๗th ASEAN Senior Low Officials Meeting : ASLOM)
เพื่อติดตามความคืบหน้าการดําเนินการตามผลการประชุม ASLOM ครั้งที่ ๑๖
ตลอดจนเตรียมความพร้อมกําหนดท่าทีของคณะผู้แทนไทยในการเข้าร่วมประชุม ASLOM ครั้งที่ ๑๗
ในประเด็นต่างๆ อาทิ การพัฒนาสนธิสัญญาว่าด้วยความร่วมมือระหว่างประเทศในเรื่องทางอาญา
การพัฒนาสนธิสัญญาระดับภูมิภาค/อนุภูมิภาคว่าด้วยความร่วมมือในเรื่องความยุติธรรมทางอาญา :
สนธิสัญญาว่าด้วยการส่งผู้ร้ายข้ามแดน และการพัฒนากฎหมายต้นแบบเรื่องความมั่นคงปลอดภัยทางทะเล
ตลอดจนติดตามพัฒนาการในการพิจารณาต้นแบบในการสร้างความสอดคล้องในเรื่องกฎหมายการค้าของอาเซียน
ทั้งนี้ ประเทศไทยเตรียมนําเสนอข้อเสนอการจัดประชุมระหว่างประเทศ
The Inaugural UNCITRAL-ASEAN Conference
โดยมีกระทรวงยุติธรรม เป็นเจ้าภาพร่วมกับ UNCITRAL-RCAP ศูนย์เอเชียแปซิฟิก
สํานักเลขาธิการอาเซียน และกระทรวงการต่างประเทศ รวมถึงการจัดการประชุม
International Conference on Enforcement of Civil judgment:
Sharing Experiences towards Best Practices
ภายใต้กรอบ AGLOP เพื่อแลกเปลี่ยนประสบการณ์ในการพัฒนาการบริการในตัวชี้วัดที่ ๙
ด้านการบังคับให้เป็นไปตามข้อตกลง ตามรายงานการจัดอันดับความยาก – ง่าย ในการประกอบธุรกิจ
ของธนาคารโลก โดยมีกรมบังคับคดีกระทรวงยุติธรรม เป็นหน่วยงานรับผิดชอบหลัก
สําหรับการประชุมเตรียมการท่าทีไทยสําหรับการประชุมเจ้าหน้าที่อาวุโสอาเซียนด้านกฎหมาย ครั้งที่ ๑๗
จะจัดขึ้นในระหว่างวันที่ ๑๔ – ๑๗ พฤษภาคม ๒๕๖๐ ณ เมืองปุตราจายา สหพันธรัฐมาเลเซีย
รัฐบาลไทย-ข่าวทำเนียบรัฐบาล-รมว.พม. ห่วงใยปัญหาเด็กทารกถูกทิ้งรายวัน พร้อมกำชับ จนท. เร่งเยียวยาฟื้นฟูสภาพจิตใจเด็กหญิงวัย 12 ปี ถูกคนร้ายบุกขึ้นบ้าน พยายามล่วงละเมิดทางเพศ ที จ.ชัยภูมิ
วันอังคารที่ 14 พฤศจิกายน 2560
รมว.พม. ห่วงใยปัญหาเด็กทารกถูกทิ้งรายวัน พร้อมกําชับ จนท. เร่งเยียวยาฟื้นฟูสภาพจิตใจเด็กหญิงวัย 12 ปี ถูกคนร้ายบุกขึ้นบ้าน พยายามล่วงละเมิดทางเพศ ที จ.ชัยภูมิ
รมว.พม. ห่วงใยปัญหาเด็กทารกถูกทิ้งรายวัน พร้อมกําชับ จนท. เร่งเยียวยาฟื้นฟูสภาพจิตใจเด็กหญิงวัย 12 ปี ที่แม่ปล่อยให้อยู่บ้านเพียงลําพัง ถูกคนร้ายบุกขึ้นบ้าน พยายามล่วงละเมิดทางเพศ ที่ จ.ชัยภูมิ
วันนี้ (14 พ.ย. 60) เวลา 08.00 น. นายณรงค์ คงคํา โฆษกกระทรวงการพัฒนาสังคมและความมั่นคงของมนุษย์ เปิดเผยว่า พลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานการประชุมศูนย์ปฏิบัติการกระทรวงการพัฒนาสังคมและความมั่นคงของมนุษย์ (ศปก.พม.) ครั้งที่ 753/2557-2560 เพื่อรับทราบปัญหาทางสังคมต่างๆ ที่เกิดขึ้นในแต่ละวัน และร่วมหาแนวทางการแก้ไขและป้องกันปัญหาดังกล่าว โดยมีคณะผู้บริหารและผู้แทนจากหน่วยงานที่เกี่ยวข้อง ณ ห้องประชุมชั้น 8 กระทรวง พม. สะพานขาว กรุงเทพฯ
พลตํารวจเอก อดุลย์ กล่าวว่า จากกรณีพบศพเด็กทารกเพศชาย อายุในครรภ์ประมาณ 6 - 7 เดือน ถูกนําไปทิ้งไว้ในท่อระบายน้ําบริเวณหอพักแห่งหนึ่ง ที่อําเภอศรีราชา จังหวัดชลบุรี โดยทางด้านเจ้าหน้าที่คาดว่าอาจเกิดจากการตั้งครรภ์ไม่พร้อมและได้มีการทําแท้ง แล้วนําเด็กมาทิ้งอําพรางไว้ นั้น ตนมีความห่วงใยปัญหาเด็กทารกถูกทิ้งรายวัน เนื่องจากมีสถิติเกิดขึ้นเกือบทุกวัน เป็นปัญหาสังคมที่ต้องช่วยกันแก้ไข และตระหนักถึงผลกระทบที่จะเกิดจากการตั้งครรภ์ไม่พร้อม ทั้งนี้ กระทรวงฯ พม. พร้อมเพิ่มช่องทางการเข้าถึงข้อมูล เพื่อขอความช่วยเหลือหรือขอคําปรึกษาแก้ไขปัญหาเมื่อตั้งครรภ์ไม่พร้อม ผ่านสายด่วนศูนย์ช่วยเหลือสังคม OSCC โทร.1300 ตลอด 24 ชั่วโมง พร้อมนี้ ได้มอบหมายให้หน่วยงานที่เกี่ยวข้องเร่งหาแนวทางและมาตรการการป้องกันแก้ไขปัญหาดังกล่าว เนื่องจากสาเหตุส่วนใหญ่มาจากปัญหาในครอบครัวที่ไม่พร้อมจะเลี้ยงดูบุตร และเห็นว่าผู้ปกครองควรชี้แนะบุตรหลาน สร้างความรู้ความเข้าใจที่ถูกต้องเกี่ยวกับความพร้อมในการมีครอบครัว การสร้างความรักความอบอุ่นในครอบครัว หากบุคคลในครอบครัวเกิดปัญหาก็ควรหันหน้าเข้าหากัน พูดคุยหาทางออกร่วมกัน ทั้งนี้ เพื่อหวังเป็นการลดปัญหาการตั้งครรภ์ไม่พร้อมได้
พลตํารวจเอก อดุลย์ กล่าวเพิ่มเติมว่า สําหรับกรณีเด็กหญิงวัย 12 ปี ถูกคนร้ายบุกขึ้นบ้านทําร้ายร่างกาย ได้รับบาดเจ็บ และพยายามข่มขืนกระทําชําเรา แต่เคราะห์ดีมีเพื่อนบ้านมาช่วยเหลือได้ทัน โดยภายหลังการตรวจสอบพบว่าเด็กหญิงคนดังกล่าวถูกทิ้งให้อยู่เพียงลําพังกับน้องชายอีก 1 คน มานานกว่า 2 ปี เนื่องจากผู้เป็นแม่วัย 46 ปี ที่ป่วยเป็นโรคโปลิโอ พิการขาลีบ ต้องไปรับจ้างทํางานต่างจังหวัด ครอบครัวมีฐานะยากจน ที่อําเภอแก้งคร้อ จังหวัดชัยภูมิ นั้น ตนได้กําชับให้พัฒนาสังคมและความมั่นคงของมนุษย์จังหวัดชัยภูมิ (พมจ.ชัยภูมิ) พร้อมหน่วยงานที่เกี่ยวข้องในพื้นที่ เร่งลงพื้นที่เพื่อตรวจสอบข้อเท็จจริงและประเมินทางสังคมของครอบครัวดังกล่าว เพื่อให้การช่วยเหลือในเบื้องต้นตามภารกิจด้านเด็กของกระทรวง พม. พร้อมเร่งเยียวยาฟื้นฟูสภาพจิตใจเด็กหญิงดังกล่าวอย่างใกล้ชิดโดยด่วน เพื่อให้เด็กสามารถกลับไปใช้ชีวิตในสังคมต่อไปได้อย่างปกติสุข หากตรวจสอบแล้วพบว่าทางครอบครัวไม่พร้อมดูแลเด็ก ทางกระทรวง พม. มีบ้านพักเด็กและครอบครัวจังหวัดชัยภูมิ สามารถรับเด็กมาดูแลและคุ้มครองสวัสดิภาพ ตามพระราชบัญญัติคุ้มครองเด็ก พ.ศ. 2546 เพื่อพัฒนาและฟื้นฟูเด็กในระยะยาวต่อไป